L 16/2
ET
Euroopa Liidu Teataja
18.1.2023
(5)
Liidus korraldatakse regulaarselt tuvide vigurlennuüritusi.
Tuvid, kes võivad olla pärit mitmest liikmesriigist ja keda tuvipidajad toovad kohale puuridega päritoluettevõttest (kus neid tavapäraselt peetakse), kogutakse kokku ja viiakse ürituse toimumiskohta.
Linnud vabastatakse seal lennudemonstratsioonideks, misjärel nad pannakse tagasi puuridesse, milles nad päritoluettevõttesse tagasi viiakse.
Seega võib selliseid üritusi pidada samaväärseks näitustega, mida korraldatakse röövlindude puhul.
Seepärast tuleks artiklit 67 muuta, et laiendada röövlindude abil peetavate näidisjahtide nõudeid kõigile samaväärsetele näitustele ning täpsustada tingimusi, mis on asjakohased seoses liikumisega sellistele üritustele ja sealt tagasi.
(6)
Lisaks sellele on delegeeritud määruse (EL) 2020/688 artikliga 71 nõutud, et ettevõtjad viivad tehistingimustes peetavaid linde teise liikmesriiki ainult siis, kui nendega on kaasas päritoluliikmesriigi pädeva asutuse poolt välja antud loomatervise sertifikaat.
Kõnealuses artiklis on sätestatud ka teatavad erandid sellisest kohustusest.
Artiklisse 67 tehtud muudatusi silmas pidades on vaja neid muudatusi kajastada artikli 71 lõigetega 2 ja 3 ettenähtud erandites.
Seepärast tuleks artiklit 71 vastavalt muuta.
(7)
Delegeeritud määruse (EL) 2020/688 artikli 81 lõikes 2 on sätestatud tehistingimustes peetavate lindude loomatervise sertifikaadi sisu üksikasjad.
Pidades silmas käesoleva määrusega artikliga 67 ette nähtud võimalust viia tehistingimustes peetavaid linde kogumise eesmärgil päritoluliikmesriigis asuvasse ühte registreeritud ettevõttesse, on asjakohane täpsustada nõuded, mida tuleks sel konkreetsel juhul järgida.
Seepärast tuleks artikli 81 lõiget 2 vastavalt muuta.
(8)
Delegeeritud määruse (EL) 2020/688 artiklis 91 on täpsustatud pädeva asutuse vastutus loomatervise sertifikaatide väljaandmise eest ja tehistingimustes peetavaid linde käsitlevad erisätted on sätestatud kõnealuse artikli lõike 1 punktis e.
On asjakohane neid sätteid täiendada, et näha ette identsus- ja füüsiline kontroll ning dokumentide kontroll, mida tehakse juhul, kui teises liikmesriigis toimuvaks näituseks ettenähtud tehistingimustes peetavaid linde kogutakse ja hoitakse sertifitseerimise eesmärgil ajutiselt ühes ettevõttes.
Artiklit 91 tuleks seega vastavalt muuta.
(9)
Seepärast tuleks määrust (EL) 2020/688 muuta,
ON VASTU VÕTNUD KÄESOLEVA MÄÄRUSE:
Artikkel 1 Delegeeritud määrust (EL) 2020/688 muudetakse järgmiselt.
1) Artikkel 67 asendatakse järgmisega:
„Artikkel 67
Näitusteks ettenähtud tehistingimustes peetavate lindude vedu käsitlevad nõuded 1.
Ettevõtjad viivad tehistingimustes peetavaid linde teise liikmesriiki näitusele ainult siis, kui need loomad vastavad artiklis 59 sätestatud tingimustele. 2.
Enne teises liikmesriigis toimuvale näitusele viimist võivad liikmesriigi ettevõtjad koguda tehistingimustes peetavaid linde samas liikmesriigis asuvasse ühte registreeritud ettevõttesse järgmistel tingimustel: a) tehistingimustes peetavad linnud viibivad kõnealuses ettevõttes maksimaalselt 12 tundi; b) kogumise ajal viibivad ettevõttes üksnes asjaomaseks näituseks ettenähtud tehistingimustes peetavad linnud; c) kõik ettevõttesse kogutud tehistingimustes peetavad linnud on toodud otse registreeritud või heakskiidetud ettevõtetest, kus neid pidevalt peetakse ja kus on täidetud artiklis 59 sätestatud tingimused.